Saya mau tau Biografi dari Lan "Bye". Jelaskan dalam bahasa melayu

Sewaktu bersekolah menengah di Saint John's Institution, Bukit Nanas, Kuala Lumpur, sebelum Lan meminati lagu rock, Lan terlebih dahulu telah didedahkan dengan era New-Wave dan antara artis antarabangsa genre tersebut yang diminatinya ialah Duran Duran, Nik Kershaw, Frankie Goes To Hollywood dan Depeche Mode. Bagaimanapun, segalanya berubah apabila rakan-rakan sekolahnya mula mendengar lagu-lagu rock dari kumpulan rock tanahair antaranya ialah Search, Lefthanded dan dari siri Battle Of The Bands serta War Of The Bands dan juga kumpulan rock antarabangsa antaranya ialah Scorpions, Bon Jovi, Europe dan Whitesnake. Lan telah mengambil kelas tuisyen untuk Sijil Rendah Pelajaran beliau di Institut Ming, Jalan Tuanku Abdul Rahman. Di situlah Lan telah bertemu dengan Lan "Bear". Lan "Bear" juga amat meminati muzik rock dan yang lebih berat lagi iaitu heavy metal. Lan "Bear" telah memperkenalkan kepada Lan kumpulan antarabangsa ternama genre tersebut seperti Iron Maiden, Metallica, Megadeth, Slayer dan Anthrax.

Lan kemudiannya telah mencuba-cuba berlatih bermain drum bersama Lan "Bear" yang lebih kepada permainan gitar. Tidak lama kemudian, Lan "Bear" telah memanggil rakan-rakan sekolahnya untuk berlatih lagu-lagu heavy metal dengan Lan. Lan juga telah berlatih dengan rakan-rakan sekolah beliau untuk lagu-lagu rock. Setelah 2 tahun berlatih bersama-sama di studio-studio latihan yang berbeza, Lan dan Lan "Bear" telah berlatih di studio Babylon yang dimiliki oleh Hassan dan Hussin dari Kumpulan Babylon. Dari situlah, Kumpulan Babylon telah memberi sedikit tunjuk ajar kepada mereka dari segi permainan dan lagu. Lan juga pernah menjadi pemain drum untuk kumpulan rock di sekolahnya bernama Pressure dimana pemain gitar tersebut yang bernama Achid kemudiannya menyertai kumpulan pop-rock terkenal Crayon. Mereka kemudiannya telah bertukar ke studio Amerah dimana Mon gitaris kumpulan rock F.R.U. pula memberi tunjuk ajar. Akhirnya, mereka telah bertukar ke studio Hellions di mana beliau telah bertemu Jac, Mie, Nizam dan Bart dari kumpulan heavy metal F.T.G. dan kumpulan heavy metal Black Skull. Nizam telah memberi tunjuk-ajar kepada Lan teknik bermain dengan betul termasuklah teknik bermain Blast beat.